## Odluka o gradskim porezima Grada Virovitice

### NN 3/2002 (11.1.2002.), Odluka o gradskim porezima Grada Virovitice

# GRAD VIROVITICA

113

Na temelju članka 30. i 95. Zakona o financiranju jedinica lokalne i
područne (regionalne) samouprave (»Narodne novine« broj 117/93., 69/97.,
33/00.,73/00, 127/00. i 59/01.) i članka 34. Statuta Grada Virovitice
(»Službeni vjesnik« broj 4/98.- pročišćeni tekst i 2/01.), Gradsko vijeće Grada
Virovitice na 8. sjednici održanoj dana 27. prosinca 2001. godine, donijelo je

## ODLUKU

### O GRADSKIM POREZIMA

I. OPĆE ODREDBE

Članak 1.

Ovom se Odlukom utvrđuju vrste poreza, porezni obveznik, osnovica, stopa
i visina poreza, te način obračuna i plaćanja poreza kao vlastitih prihoda
Grada Virovitice.

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na neobrađeno obradivo poljoprivredno zemljište

5. porez na nekorištene poduzetničke nekretnine

6. porez na neizgrađeno građevno zemljište

7. porez na tvrtku ili naziv.

1. Prirez porezu na dohodak

Članak 3.

Prirez porezu na dohodak plaća se na porez na dohodak od nesamostalnog
rada, porez na dohodak od samostalne djelatnosti, porez na dohodak od imovine i
imovinskih prava i poreza na dohodak od kapitala.

Članak 4.

Vrste poreza na dohodak, obračun, način i rokovi plaćanja poreza na
dohodak propisani su Zakonom o porezu na dohodak i primjenjuju se pri
utvrđivanju prireza porezu na dohodak.

Članak 5.

Obveznik prireza porezu na dohodak je fizička osoba koja ostvaruje
dohodak u Republici Hrvatskoj, a obveznik je poreza na dohodak prema Zakonu o
porezu na dohodak.

Članak 6.

Osnovica prireza poreza na dohodak je porez na dohodak.

Članak 7.

Prirez porezu na dohodak plaća se po stopi od 6%.

Članak 8.

Podaci o obračunatom i uplaćenom prirezu porezu na dohodak na plaće,
mirovine i druge dohotke od nesamostalnog rada unose se u karticu poreza na
dohodak od nesamostalnog rada.

Članak 9.

Prirez porezu na dohodak uplaćuje se u korist Proračuna Grada
Virovitice.

2. Porez na
potrošnju

Članak 10.

Porez na potrošnju alkoholnih i bezalkoholnih pića i piva u
ugostiteljskom objektu plaća se po stopi od 3%.

Članak 11.

Bezalkoholna pića u smislu članka 11. ove Odluke, smatraju se prirodni
voćni sokovi (juice) kao i sva osvježavajuća gazirana bezalkoholna pića, te
mineralne i gazirane vode.

Članak 12.

Osnovica poreza na potrošnju iz članka 11. ove Odluke jest prodajna
cijena pića, po kojoj se pića prodaju u ugostiteljskim objektima bez poreza na
dodanu vrijednost.

Članak 13.

Porez na potrošnju alkoholnih i bezalkoholnih pića i piva obveznik
poreza obračunava i plaća u rokovima i na način propisan Zakonom o porezu na
dodanu vrijednost.

Obračunati i plaćeni porez iskazuje se u evidencijama propisanim za
obračun poreza na dodanu vrijednost.

3. Porez na kuće za odmor

Članak 14.

Porez na kuće za odmor plaća se u iznosu od 5 kuna po četvornom metru
korisne površine kuće za odmor.

Članak 15.

Pod korisnom površinom kuće za odmor u smislu članka 15. ove Odluke
smatra se neto površina kuće za odmor ili stana.

Članak 16.

Obveznici poreza na kuće za odmor dužni su dostaviti podatke o površini
kuće za odmor do 31. ožujka godine za koju se utvrđuje porez.

4. Porez na neobrađeno obradivo poljoprivredno zemljište

Članak 17.

Porez na neobrađeno obradivo poljoprivredno zemljište pla­ća se po
jednom hektaru neobrađenog obradivog poljoprivrednog zemljišta, godišnje u
sljedećim iznosima:

|  |  |  |  |
| --- | --- | --- | --- |
| Klasa | I | II | III |
| 1. na oranice | 400 | 150 | 100 |
| 2. na povrtnjake | 500 | 200 | 150 |
| 3. na voćnjake | 600 | 250 | 200 |
| 4. na vinograde | 700 | 300 | 250 |
| 5. na livade | 200 | 75 | 50 |

Članak 18.

Porez na
neobrađeno obradivo poljoprivredno zemljište ne plaća se na zemljište koje je
povjereno na privremeno upravljanje Gradu.

Članak 19.

Obveznici poreza na neobrađeno obradivo poljoprivredno zemljište dužni
su dostaviti podatke o mjestu, veličini, klasi i kulturi zemljišta do 31.
ožujka godine za koju se utvrđuje porez.

5. Porez na nekorišten poduzetničke nekretnine

Članak 20.

Porez na nekorištene poduzetničke nekretnine plaća se u godišnjem iznosu
10,00 kn po četvornom metru korisne površine nekorištene poduzetničke
nekretnine.

Članak 21.

Oslobađaju se obveznici poreza na nekorištene poduzetničke nekretnine
plaćanja poreza, ako se nekretnine ne mogu koristiti zbog elementarnih
nepogoda, zbog smrti obveznika dok se ne riješe nasljedna prava.

Članak 22**.**

Obveznici poreza na nekorištene poduzetničke nekretnine dužni su
dostaviti podatke o nekorištenim poduzetničkim nekretninama do 31. ožujka
godine za koju se utvrđuje porez.

6. Porez na neizgrađeno građevno zemljište

Članak 23.

Porez na neizgrađeno građevno zemljište plaća
se u iznosu od 1,00 kuna po četvornom metru neizgrađenog građevnog zemljišta
godišnje.

Članak 24.

Obveznici poreza na neizgrađeno građevno zemljište dužni su dostaviti
podatke o mjestu i veličini neizgrađenog građevnog zemljišta do 31. ožujka godine
za koju se utvrđuje porez.

7. Porez na
tvrtku ili naziv

Članak 25.

Tvrtkom ili nazivom u smislu čl. 22. ove Odluke, smatra se ime pravne i
fizičke osobe pod kojom trgovačko društvo ili radnja posluje, osim natpisa na
klupama, stolovima i otvorenim prodajnim mjestima na tržnici na kojima se
prodaju živežne namirnice, te natpisa što ih građevinska poduzeća ističu na
gradilištima.

Članak 26.

Porez na tvrtku ili naziv plaćaju godišnje pravne i fizičke osobe koje
su obveznici poreza na dobit ili poreza na dohodak i registrirane za obavljanje
djelatnosti.

Pravne osobe do 50 zaposlenih djelatnika 500,00 kuna,

od 51 do 250 zaposlenih djelatnika 1.000,00 kuna,

više od 250 zaposlenih djelatnika 1.800,00 kuna.

Fizičke osobe koje obavljaju samostalnu djelatnost:

– samostalni ugostitelji, trgovačke i zabavne radnje 400,00 kuna,

– proizvodne, uslužne i druge djelatnosti 200,00 kuna.

Poslovne jedinice u sastavu pravne i fizičke osobe (prodavaonice,
pogoni, radionice, restorani, gostionice i sl. ) plaćaju 50% propisanog poreza
na tvrtku ili naziv.

Članak 27.

Porez na tvrtku ili naziv, plaća se u roku od 15 dana od dana dostave
rješenja kojim je porez na tvrtku odnosno naziv utvrđen.

Ako se tvrtka upiše u registar nakon 30. lipnja u godini u kojoj se
utvrđuje porez, porezna obveza se umanjuje za 30% od iznosa utvrđenog poreza.

Članak 28.

Obveznik poreza na
tvrtku ili naziv dužan je tvrtku ili naziv ili promjenu imena tvrtke ili naziva
i drugu promjenu što utječe na visinu poreza prijaviti Upravnom odjelu za
gospodarstvo i financije u roku od 15 dana od upisa u registar, odnosno od
nastale promjene.

III. PRIJELAZNE I
ZAVRŠNE ODREDBE

Članak 29.

Kada obveznik poreza i prireza porezu na dohodak dospjeli porez i prirez
na dohodak ne plati u propisanom roku, porez i prirez na dohodak prisilno se
naplaćuje po odredbama Općeg poreznog zakona.

Članak 30.

Poslove u svezi prireza porezu na dohodak i poreza na potrošnju utvrđuje
i naplatu obavlja Porezna uprava.

Poslove utvrđivanja i naplate ostalih poreza utvrđenih ovom odlukom
obavlja Upravni odjel za gospodarstvo i financije Grada Virovitice.

Članak 31.

Danom primjene ove Odluke prestaje važiti Odluka o grad­skim porezima
(»Službeni vjesnik Grada Virovitice« 4/95.).

Članak 32.

Ova Odluka stupa na snagu osmog dana od dana objave u »Narodnim
novinama«, a primjenjuje se od 1. siječnja 2002. godine. Odluka će se objaviti
u »Službenom vjesniku Grada Virovitice«.

Klasa: 410-01/01-01/07

Urbroj: 2189/01-06-01-1

Virovitica, 27. prosinca 2001.

Predsjednik
                   **Zlatko Lanšćak**,
v. r.

Odluka, NN 3/2002-113